Dié voertuie veroorsaak meeste ongelukke – verslagArgieffoto bloot ter illustrasie. (Foto: Unsplash) ŉ Volkswagen Polo, Toyota Hilux en Toyota Quantum is in die meeste van Suid-Afrika se noodlottige padongelukke betrokke. Die bestuurders van dié drie voertuigmodelle ryg boonop die meeste verkeersboetes in. Die Padverkeersbestuurskorporasie (RTMC) het in ŉ onlangse studie bevind dat ŉ Volkswagen Polo, Toyota Hilux en Toyota Quantum by 43,2% van die 37 583 noodlottige ongelukke tussen 1 Oktober 2017 en 30 Junie 2021 betrokke was. Daar moet egter in ag geneem word dat sowat ŉ derde van voertuie op die pad een van dié drie modelle is. Bogenoemde ongelukke het die lewe van 45 232 mense oor die tydperk van meer as drie en ŉ half jaar geëis. Volkswagen Polo’s was betrokke by 16,7% van die ongelukke, gevolg deur Toyota Hilux-bakkies (14,2%). Toyota Quantum-minibusse was op hul beurt betrokke by 12,2% van alle noodlottige ongelukke in Suid-Afrika. Volkswagen Polo’s verteenwoordig 17% van alle motors op die paaie en Toyota Hilux-bakkies verteenwoordig 12,7%. RTMC wys ook daarop dat hoewel die aantal Toyota Quantum-minibustaxi’s maar 3,3% van die voertuie op die pad uitmaak, dié voertuie op ŉ semi-voltydse grondslag ry en meer kilometers as ander voertuigmodelle aflê. “Hulle word dus blootgestel aan meer konfliksituasies en/of moegheid op die pad en ŉ mens kan meer noodlottige ongelukke vir hierdie soort model verwag.” Die hoë aantal boetes is wel “onaanvaarbaar” en behoort aangeraak te word, sê die korporasie. Altesame 35% (een uit elke drie) van spoedoortredingsboetes is in die oorsigtydperk aan die bestuurders van ŉ Volkswagen Polo, Toyota Hilux en Toyota Quantum uitgereik. Weereens moet melding gemaak word van die feit dat een uit elke drie voertuie op die pad wel een van die drie modelle is. Ander bevindinge Argieffoto: https://pixabay.com Luidens die RTMC se verslag is private tipe voertuie verantwoordelik vir meer as die helfte (52,3%) van alle noodlottige ongelukke, terwyl “ŉ onaanvaarbaar hoë proporsie” (10,5%) van openbarevervoer-voertuie by noodlottige ongelukke betrokke is. Daar is voorts bevind dat die kleur en ouderdom van ŉ motor ook ŉ rol te speel het. Meer as die helfte van die motors wat in die betrokke tydperk in noodlottige ongelukke betrokke was, was wit (56,2%), gevolg deur silwer (14,4) en blou (8,1%). Daar moet egter in ag geneem word dat die meeste minibustaxi’s en vlootvoertuie heel waarskynlik wit is weens ekonomiese en padveiligheidsredes. Die meeste voertuie wat in noodlottige ongelukke betrokke is, is tussen 1 en 20 jaar oud, met voertuie van tussen 5 en 10 jaar wat vir 28,9% van voorvalle verantwoordelik was. Voertuie van 2 tot 5 jaar oud is betrokke by effens minder ongelukke (22,2%), gevolg deur die nuwer voertuie onder die ouderdom van 2 jaar (18,7%). Dít is omdat nuwer modelvoertuie heel waarskynlik met beter veiligheidstoebehore uitgerus is. Aansienlik meer mans as eienaars (57,5%) se voertuie was in die betrokke tydperk verantwoordelik vir noodlottige ongelukke as vroue (21,2%) se voertuie. Die res behoort aan onder meer ondernemings of trusts. “Daar moet egter versigtig met dié interpretasie in Suid-Afrika omgegaan word aangesien baie voertuie geregistreer is deur mans wat die broodwinners is, maar ‘besit’ en bestuur word deur familielede wat vroue insluit,” sê die RTMC.